text: Hospital vil flytte 
  25 april 2012 kl. 12.11
  Gigtforeningen vil flytte Gigthospitalet i Gråsten til Sønderborg Sygehus. Det skal fremtidssikre behandlingen.
  Kong Christian X?s gigthospital i Gråsten står overfor en meget dyr fremtid. De gamle bygninger skal nemlig ombygges og vedligeholdes for flere millioner kroner. Det kan undgås ved simpelthen at flytte ind i mere moderne og fleksible lokaler i en selvstændig sygehusafdeling - som Sønderborg Sygehus har til rådighed.  
  
  Skal totalrenoveres
  På et pressemøde i dag forklarede gigthospitalets direktør Lene Witte sagen:  
  - Situationen er den, at bygningerne i Gråsten vil skulle totalrenoveres for at kunne imødekomme patienternes og personalets behov. Vi har i flere år arbejdet intenst på at skaffe økonomi til et sådant projekt. Men vi må se i øjnene, at det ikke er muligt. Samtidig er vi over årene også blevet mere opmærksomme på de udfordringer, der er, ved at være et mindre hospital, der ligger helt for sig selv, siger Lene Witte.
  
  Undersøges nu 
  Gigtforeningen går nu i gang med at søge finansiering til projektet. Medarbejderne på Gigthospitalet og specialsygehuset i Sønderborg er orienteret.
  